Teiste teostega on võimalik  tutvuda rikkaliku fotomaterjali vahendusel. Siinkohal tuleb tänu avaldada näituse peasponsorile Eesti Mobiiltelefonile, kelle toetusel saadeti eelmisel aastal Saksamaale ja Taani Eesti Kunstimuuseumi uurimisgrupp ja fotograaf, mille tulemusena on Tallinnas praegu näha ilmselt maailma parimad fotod Notke peateostest. Neid fotosid on juba tellinud Kieli ja Lübecki kunstiteadlased oma publikatsioonide jaoks, samuti Århusi toomkiriku eestseisjad, kes plaanivad nende abil uuendada oma altarimaketti. Niguliste  muuseumi eestvõttel on Notke aastaga seoses ilmunud ka rida trükiseid. Juba 2008. aasta suvel ilmus Eesti Kunstimuuseumi kalender, kus tutvustatakse Notke peamisi teoseid. Näituse avamise ajaks aga üllitas Eesti Post postkaardi, millel asuv "Surmatants" on teadaolevalt pikim Eesti postmark.